정조 8년
甲辰三月十五日辰時。上御宣政殿。朝講入侍時。領事金熤。特進官徐有隣鄭好仁。同知事趙時俊。副提學趙尙鎭。檢討官鄭萬始。參贊官洪仁浩。行大司諫沈豐之。執義林濟遠。假注書朴能源。記注官金健修金鳳顯。以次進伏訖。上讀孟子前授章。尙鎭讀。自公孫丑問曰。止何待來年。上讀新受章訖。尙鎭曰。段干木泄柳之不見魏文侯魯繆公。孟子曰。是皆已甚。而若臣愚之淺見。則非但二人之處義。不得其中也。其時二君求賢之心。苟能終始不懈。誠禮備至。則二人。豈有拒絶不見之理也。仍伏念殿下。御極以後。側席求賢之誠。勤勤懇懇。溢於絲綸。臣實不勝欽仰感歎。而第巖穴藏修之士。尙未見羽儀王庭。裨益晠化者。抑或氣數之有盛衰而然耶。果由殿下急賢如渴之心。有所未盡之故歟。目今人才眇然之時。才德兼備之士。雖不得搜羅布列。至若才諝文學。名以一藝者。惟患不求。不患無人。果能隨才任用。各適其器。則林下自好之士。抱才願試之人。擧將于于而進。爲今日朝廷之用。百工允釐。治化郅隆矣。苟求其本。惟在殿下一心上誠字。伏願體念焉。上曰。所奏切實矣。萬始曰。行什一之稅。禁關市之征。王政之大者。而宋臣戴盈之請待來年而行之。故孟子有日攘月攘之喩。以當今言之。均役之深害。殿下固已明察。管納之政。出付道臣。而猶未更張而釐革之。科場之痼弊。殿下亦已洞知。矯捄之敎。已頒初年。而尙無通變而因循。一年二年。將至十年。則此不翅待來年而已。殿下若未照燭其爲弊則已。旣知之而尙此姑息。有違大聖人勇斷之義。伏願殿下。繼自今。凡係時務民隱。已知其爲弊者。劃卽矯捄。毋至姑息焉。上曰。所陳誠好矣。領事陳之。熤曰。此章文義。似若無別般微奧之旨。而段干木泄柳。俱是當世之高士。踰垣閉門。雖不免爲已甚之歸。而若使文侯。能盡求賢。一訪而踰垣則再訪焉。再訪而又避之則三訪焉。蓄誠而盡禮。如成湯之於伊尹。則彼之所學。亦是幼學壯行之道。豈必欲果於忘世。終身不出耶。文侯繆公。魏魯之賢君。而未聞聖人之大道。不能有賢賢之眞箇誠心。一訪而已。不能再訪三訪。使干木泄柳。終無幡然之起。則其過不在於干木泄柳。而在於文侯繆公。此實後辟所當監戒處也。上曰。所奏好矣。知事特進官。亦陳之。時俊曰。段干木泄柳之事。聖人以過矣斥之。而三代以後。旣難得中庸之士。則段干木泄柳。雖過矣。而以脅肩諂笑。未同而言觀之。不啻霄壤矣。世道今方日下。中庸之士。雖不可得來。如段干木泄柳之人。若搜羅招延。則當爲激揚之助。願留聖念焉。有隣好仁曰。上下番所陳已悉。臣等何所仰達乎。上曰。參贊官及臺臣。亦陳之。仁浩豐之濟遠曰。臣等俱無可達之辭矣。熤曰。日三法講。事體至重。至於朝講。尤有別焉。挾冊登筵之臣。宜各有文義之敷奏。而參贊官以下。不能仰體下問之盛意。俱無一言而退。烏在其挾冊登筵之意哉。事甚慨然。今日講筵入侍參贊官以下。一竝從重推考。使之警惕。何如。上曰。依爲之。出擧條豐之濟遠曰。臣等姿性愚陋。見識魯莽。淸朝言責。自知不堪。日前除旨。適在於署經命下之際。章皇一出。只爲副急。講筵登對。亦緣怵分。而自顧空疎。無所敷陳。只此文義之末。已著含默之失。至被大僚問備之請。此莫非臣等不稱之致。其何敢一刻抗顔於臺次乎。請命遞斥臣等之職。上曰。勿辭。同副承旨洪仁浩曰。行大司諫沈豐之。執義林濟遠。再啓煩瀆。退待物論矣。上曰。知道。上曰。戶曹堂郞。捧健元陵御製懸板入侍。賤臣承命出。與戶曹判書鄭一祥。二直提學徐有防。檢校待敎尹行任。戶曹正郞鄭華淳。捧板進伏。上曰。幾人擔往乎。一祥曰。二人。可以擔往矣。上曰。陵上曲墻。只修頹圮處。元陵丁字閣樑上塗灰。亦略略擧行。勿爲張大。可也。一祥曰。謹當依下敎擧行矣。上曰。明當入來乎。一祥曰。各陵奉審後。可以入來矣。上命先退。有防曰。臣等以奉審日次。方入奎章閣矣。上曰。兪。仍下敎曰。注書出去。次對使之入侍。賤臣承命出。與禮曹判書嚴璹。兵曹判書李𡊠。行副司直李在簡。漢城判尹金履素。行副司直尹塾徐有大。行都承旨金夏材。行副司直蔡弘履。司諫安廷玹。掌令安鼎大。右副承旨趙興鎭。假注書李敬五。偕入進伏。上曰。他承旨入侍。出榻敎金思穆進伏。熤進前曰。當此日候不調之時。臨御寒殿。聖體。若何。上曰。一樣矣。熤曰。王大妃殿氣候。若何。上曰。一樣矣。熤曰。惠慶宮氣候。若何。上曰。一樣矣。熤曰。今日無他稟處事矣。上曰。民事有可商量者。故今日。特命賓對矣。熤曰。此守禦使鄭尙淳狀啓也。枚擧廣州府尹金宇鎭牒報。以爲南漢守堞軍官都試。春秋設行。而當此歉歲。參試武士。多在賑面。齎糧赴試。動費屢日。且災年停試。亦有已例。今春都試。姑爲停止事。令廟堂。稟處爲請矣。饑歲武士之齎糧來往。其弊誠不些。災年停試。亦有前例之可據。則春都試停止。依狀請施行。何如。上曰。依爲之。出擧條熤曰。以訓局草記。補民垌事。有令廟堂申飭之敎矣。蓋屯田養兵。是兵家最上策。訓將之經紀此垌。以補軍門接濟之道者。實出於設屯養兵之遺制。奸民輩之中間作梗。沮敗屯事者。殊極可駭。此實係關民習。所當嚴勘。而若或有一分民怨。則亦不可只爲養兵之地。反貽居民之害。而遠外事情。有難遙度。若使道臣。採探民情。果無害或及民。民或稱冤之事。則痛繩奸民。使軍門之事。賴以有補。如或不然。則枚擧事實。狀聞稟處。實合事宜。以此意。更爲行會本道。何如。上曰。訓局與道臣。未知孰是孰非。而予之下廟堂者。良以此也。頃日訓將所奏。忙未詳問。而若有害於民。則在朝家。決難許之矣。朝家之設置堤堰司者。蓋爲察飭此等事也。熤曰。如有一毫民怨。則決不可行。令道臣。採探以奏。似好矣。上曰。依爲之。出擧條熤曰。臣方以講官登筵。而時帶經筵之臣。或有實病不得行公。或任劇務。職事相妨。當此逐日開講之時。事甚可悶。倂宜有變通之道矣。上曰。有實故者誰也。熤曰。徐有慶。有實病云矣。上曰。此外又有誰乎。熤曰。徐有隣李在簡李𡊠趙時俊李在協矣。上曰。經筵中有實故。時帶臺職及有司堂上人。倂許遞。可也。出擧條仍命書榻敎曰。經筵中。有實故時帶臺職。及有司堂上人。竝許遞。又命書榻敎曰。禮房承旨。馳詣受香所。奉審摘奸以來。熤曰。頃以坡州軍餉不足五百石。令道臣。就其有裕處。分排移劃後狀聞之意。覆奏。分付矣。卽見京畿監司沈頤之啓本。則以爲道內穀儲邑邑不敷。實無推移劃給之路。元數五百石。姑爲還分。待秋捧。竝耗劃給。使之糶糴取用事。請令廟堂。稟處矣。本州支放之不足。則已以本州常賑穀。準折劃給。俾爲目下需用之資矣。元數五百石。則姑爲還分。待秋捧劃給。使之糶糴取用者。實是兩便之道。依道臣狀請。許施。何如。上曰。依爲之。出擧條熤曰。以漁鹽船稅節目講定事。行大司諫沈豐之。備堂啓下。以爲與諸堂。會備局。商確講定之地矣。以其方帶臺職之故。拘於格例。不得往來與聞。此是民事。事係緊急。沈豐之所帶本職許遞。仍令口傳付軍職。使之專意所事。何如。上曰。依爲之。出擧條上曰。昨日堂疏。卿見之乎。訓將所遭。果何事耶。熤曰。堂疏臣未及見之。不知何事矣。上曰。承旨見之乎。仁浩曰。堂疏中。以爲無地處之武弁。薦爲備郞。故同僚恥與作僚云矣。上曰。武弁。誰也。仁浩曰。臣不知其姓名矣。上曰。有司堂上知之乎。時俊曰。向者備郞。一則李柱完。一則李晦植。似不出二人中矣。熤曰。堂疏旣曰湖西武弁。則似是李柱完矣。其地處。臣不知何如。而才器身手。若果可用。則雖鄕曲微賤之人。豈可拘此而不取乎。雖然備郞。卽武弁之極選。亦不可不顧地處矣。上曰。其人未知爲誰。御將知之乎。有大曰。臣亦不知矣。上曰。昨年湖西事。有以內禁衛效勞者。似是其人矣。熤曰。堂疏中旣曰同列羞與爲伍。則其地處。似不合於是任矣。上曰。未知地處之何如。而訓將之意。必有所取。堂疏中譴罷之請。誠過矣。熤曰。堂疏雖如此。訓將國之重任。設有些少所坐。豈可輕遞乎。上曰。然矣。且堂疏中所論黃景源。卽桂坊薦事。所謂成致三。卽誰也。熤曰。成致三。果入薦記中。而不知何許人矣。上曰。備堂中。有知其人者乎。璹曰。此人卽驪州士族。而桂坊薦之合不合。則臣未知之矣。上曰。堂疏中目之以鄕曲微瑣之人。其人閥閱與學識。果何如。璹曰。致三之先祖以文。宣仁朝時爲副提學。微瑣之目。人言似過。而學識有無。臣亦不知矣。熤曰。今番桂坊薦。自上旣有飭敎。則其薦非比閑漫。成致三。未知果何狀。而今日入侍諸臣。皆無灼知者。則其無卓異可知。重臣所薦之不能十分的當。可知矣。上曰。重臣事。誠不善爲之矣。然而桂坊薦。雖或過矣。亦豈可因此而廢人前程乎。熤曰。其人文學才望之有無。在廷諸臣之所未知。而無釁累之人。亦不宜因此永枳矣。然而堂疏中。以薦單勿施爲請。此則異於官職除拜者。別無施不施之可論矣。上曰。兪。仍命仁浩。書傳敎曰。旣問大臣。如能十分精擇。必無昨日事。所薦之人。家閥雖與素蔑名稱者有異。何不審愼。致此人言。知事黃景源罷職。上謂熤曰。堂疏中言受敎輯錄事。而丙申以後事。散亂無統。果如堂疏所云。卿見之乎。熤曰。堂疏所陳辭意。臣未聞知矣。上曰。此非自廟堂擧行之事。往復領左相。以草記爲之。可也。熤曰。此非一人之所可獨成者矣。上曰。爲之續錄。則六典皆當入乎。有隣曰。以受敎。分六典排定。則百各司。似當盡入矣。上曰。當爲幾卷。有隣曰。姑未可預知矣。上曰。如欲編輯。則當出堂郞各數人。使之專管矣。熤曰。然矣。上曰。然則此難速了矣。熤曰。此非細事。不必以速爲主。令諸臣爛加商確。使無疎漏之弊。似爲好矣。上曰。李家煥。今已免喪乎。其博覽典古。近世誠不易得矣。弘履曰。李家煥。今月爲禫朔矣。上曰。政官牌招開政。出榻敎上曰。今日賓對。專爲湖西民憂也。荐饑之餘。民情轉益遑急。目今穀簿。較看癸未年前例。不啻減半。其時則分留外。尙有容手之道。今則竝與元穀而不足。原春京畿關北湖南之賑資。亦不及曩時。如干嶺運。何能補其萬一乎。且以湖西而推之。則還民之遑急。最甚於賑民。無種無糧。則將何以耕且耘也。然而道臣。應有接濟之策。而正月以後。無一言及此。且文簿等事。極其生疎。不及於東北伯遠矣。此予所以尤不能放心者也。在昔先朝癸未。所頒給各穀。爲九萬餘石。今番亦依此數。不爲不少。而大體穀簿。蕩然無餘。來頭賙賑。無計繼乏。重以癘疫。死亡相續。顧今民情。萬萬罔措。雖給數十萬穀包。猶患不贍。在朝家爲民之道。豈無別般商量者乎。熤曰。湖西一路。前後蠲減之典。靡不用極。而近聞鄕民所傳。則還民反羨賑民云。民情之遑急。推此可知矣。宵旰之憂。又若是勤摯。有司之臣。孰敢不竭誠仰體。思所以宣揚德意。而左思右量。着手無處。殆同無麪不托。誠不勝萬萬罔措矣。上曰。有司堂上與湖西句管堂上進前。仍下敎曰。予有所商量。卿等聞知乎。以某樣錢。代賑穀給還。待秋成。以穀以錢。隨宜還捧。無所不可。若有一分之益。而嫌於錢還而不給。則未知其可。似此之時。不可用一切之法。其勢似難禁矣。璹曰。錢還誠有弊。而末梢區劃。若至無弊。則當爲目下救急之一助矣。熤曰。燃眉之急。一時爲悶。待秋成。以錢以穀。未暇預度矣。上曰。昨年摠戎廳出給錢還乎。有大曰。然矣。有隣曰。今此錢還。乃所以立本也。若依摠廳之例。則與穀還無異矣。上曰。他道旣無可移之穀。則無寧以錢許劃。以爲生穀之道乎。在簡曰。今若出付道臣。則似當有從長區處之道矣。上曰。當以何樣錢出給乎。予則曰。要不出漁鹽船稅矣。有隣曰。未知劃給。當爲幾何。而卽今餘存。不過一萬九千兩零。竝與春等漁鹽船稅計之。則合爲二萬三千兩零矣。上曰。劃給幾許。可救此急乎。卿等之意。何如。在簡時俊曰。今此惠堂所奏之數。盡爲劃給。然後當爲實惠矣。上曰。此事果可無異議乎。熤曰。今此賑救之惠澤。湖西之民。皆將歡忻感激。在廷諸臣。孰敢有異議乎。上命仁浩。書傳敎曰。朝家於湖西。何嘗一日忘于心哉。年事則沿野荐歉。蓋藏則公私俱空。欲着力於賑事。則還民被困。欲致意於還政。則賑民受害。實無賑與還兩便之道。民勢之去益遑急。可推而知。況湖西。士夫鄕也。士夫契活。非陶冶販賈之工。於謀身。只寄於畎畝之中。今畎畝再告荒。若無公穀之計巡分糶。何以資生而治農乎。予則曰。昨年湖西大民小民。將無同也。向來嶺穀及錢太之爲資賑還之需。鱗次劃給者。穀包爲九萬有餘。錢貨亦至萬金。未知分俵無不均之歎。民食有差裕之喜乎。以予所料。決知爲不然。將此穀簿。較彼戶口。終不能相當。道伯之迄今無言。豈或有別般周便之策耶。噫。非種不耕。非糧不耘。無種無糧。耕耘以愆。則嗣歲之憂。又非目下顑頷之比。此予所以耿耿一念。忘寢與食。焦勞將至生病也。經用之莫可收拾。予非不知。而似此荒歲。何拘常規。月前之區劃。亦不足較挈。本道各邑當捧條結錢漁鹽船稅錢二萬三千兩零云。特許全數加劃。付之道臣。從便補賑。賑穀中。除出幾許數。就其緩急。酌量分糶。着念課農。俾無絶巡失時之弊。至於賑政。莫曰就緖。見今春煦漸永。阻飢轉甚。嚴飭守宰。詳加審察。無令一民或致遺漏。少紓予南顧之念。又若有疾病者。無論方痛已痛。必皆方便救療。無令一民或至捐瘠。民安然後。予心可安。爲道臣守令者。寧不體予敷心之諭。思所以宣揚之方乎。以此傳敎。自廟堂。行會本道。措辭。申飭。上曰。都下民事。亦甚可悶。向以錢荒之弊。分給之數。爲四萬金矣。昨今年發賣民錢。又將至累萬金。無論某處某樣名色。限以幾萬兩出給。欲救都民之急。若復如前授其所親。則於小民。果何益焉。今番此弊。須宜痛禁。此專出於救荒之計。雖一半分如或殖利。則初不如不給。且與錢還有異。無論今冬明春。觀勢還捧。不可無闊狹。如是然後。庶可以少紓民憂矣。未知卿意。何如。熤曰。周禮荒政十二條。散利居其一。卽今都民之遑急。實無接濟之道。米價看看騰踊。一包幾過八兩。今此聖敎。在於散利。目下急務。無過於此。其將爲都民之實惠矣。上曰。賑廳見在之錢。厥數幾何。有隣曰。不過爲四五萬金矣。上曰。近無散財事。故必以爲有所儲積。而今則不滿十萬兩之數。向者左相。請出兵曹錢五萬兩。然則餘儲。不過一萬兩。豈不迂乎。卿等退出。與將臣相議。散貸於着實人。懸保以給。後日登對時。更稟。可也。在簡曰。給着實人。則惠難及於貧民矣。上曰。在卿等善處之耳。有隣曰。諸般上納。皆有定限。而近來外邑。全不畏法。毋論水陸。轉輸輒以遷就爲事。應下貢價。每致愆期。揆以事面。極涉駭然。今年雖曰歉荒。前後蠲恤之澤。不啻曠絶。應捧之數。餘者無幾。且小民則最先畢納。吏鄕則從後弄奸。自是外邑之通患。目今春序已暮。月限漸近。各道上納。毋論米木錢。自本道。另加董飭。尺文一一考還。而如或過限。該道道臣守令。依定式。筵稟論責之意。出擧條。預爲嚴飭。何如。上曰。依爲之。出擧條有隣曰。臣於均廳事。有萬萬切悶者。敢此仰達矣。今年本廳所入。比前大縮。而此外蕩減停退劃給之數。合以計之。殆近十數萬兩。若於此際。各衙門給代。又引前例。一一許施。則將無支保之望。此後關係所重者外。給代一款。竝勿擧論之意。出擧條。申飭。何如。上曰。依爲之。出擧條履素曰。臣以燻造契事。有所仰達者矣。京城外十里。道路橋梁。在前都民。出力修治矣。以其民弊之故。間因朝令。使燻造契人擔當者。蓋其燻造之利。不些故也。昨年以太農之告歉。不免失業。而至於今年。京外太貴。較之往歲。不啻倍蓰。燻造之業。年年失利。修治之役。依舊責應。契人輩之紛紜呼訴。已極可矜。而且以都下所見言之。昨年旣以燻造之極貴。沈醬之家。十不二三。到今民事。極其艱難。而節序太晩。覓太無路。民間物情。擧皆遑急云。非但契人聊賴。實關都民之生理。荒政之要。亦爲不少。臣意則。毋論某條名色。內外京倉儲置之太。取其留庫中。限三千石。或以甲太。或以改色。出給燻造契人。以爲待秋還納之地。則實爲公私兩便之道。下詢度支惠廳。而量宜處之。恐合事宜矣。上曰。卿之所奏。出擧條。令廟堂。問于該曹該廳。從長草記稟處。可也。出擧條𡊠曰。頃因戶判筵稟。丁酉以後大小營繕之役。兵布之未及上下者。計數推來事。自戶曹。移關來到。而當其營役之時。初不依例出關。到今近十年之後。始欲推去者。有違前規。且聞匠人料布。戶曹皆已計給云。然則本曹。亦是經費衙門。不必取此與彼。兵布上下一款。今姑置之。自今爲始。凡有國役。待戶料。出關磨鍊。何如。上曰。與戶判相議。後日次對。稟處。可也。出擧條𡊠曰。慶尙左兵使金廷遇。今已瓜滿。而本邑雖居之次。旣非設賑之邑。則依例出代乎。上曰。不必汲汲爲之。待來月後差出。可也。履素曰。五部字內癘氣不歇。間有死亡之患。此甚可悶矣。上曰。活人署與各部所管不同。未知救療之道。果能着實乎。履素曰。活人署。則主管出幕者。各部則主管當部字內方痛及死亡。俱報臣府。救療一節。亦何可一毫泛忽乎。上謂時俊曰。昨日刑曹判付。何時見之乎。時俊曰。三更見之矣。上曰。今日果開坐乎。時俊曰。今日値齋日。不得用刑矣。上曰。秋曹殺獄事目。卿知之乎。庚子獄事。尙不擧行。事之稽滯。孰甚於此。前後刑判。欲施罷削之典。而一一現告。則殆不可勝數。故姑爲參酌矣。時俊曰。朴再興之子爲元犯。而尙未現捉。故至今遷延矣。上曰。他獄。何故遲滯乎。熤曰。獄事遲滯之弊。由於刑判之數遞故矣。上曰。此不可不釐正節目。定式。申飭矣。時俊曰。備邊司。方相議出草矣。上曰。三司進前。尙鎭廷玹鼎大萬始等曰。請黜置人鄭致達妻爲先還配海島。仍令王府。夬正典刑。以洩神人之憤。上曰。不允。又曰。請黑山島圍籬安置罪人龜柱。設鞫嚴問。夬正王法。上曰。不允。又曰。請物故罪人德相。亟施孥籍之典。上曰。不允。上曰。兩司無長官。而玉堂長官。旣參合啓。則副提學。必傳啓矣。廷玹曰。臣之情踪。實難蹲仍於見職。前後批旨。不勝感惶之交中。始而屢違。只爲承當之不敢。今者冒進。亦緣嚴畏之轉深。獲登前席。仰瞻耿光。榮寵已極。分義粗伸。第臣精神迷瞀。臺體生疎。進前傳啓之際。旣無兩司長官。則入侍副學。所當奏三司合啓。臣欲替讀笏記。聖敎之下。臣之昏謬做錯之失。於是乎著矣。臣何敢晏然於職次乎。請命遞斥臣職。上曰。勿辭。亦勿退待。鼎大曰。臣臺體生疎。初欲與諫臣。合辭避嫌。諫臣避辭。稍異於臣。故更欲各爲引避。以致擧措顚錯。壞損臺體。臣何敢一刻晏然於臺次乎。請命遞斥臣職。上曰。雖因生疎。所失非細。勿辭。右副承旨趙興鎭曰。掌令安鼎大。再啓煩瀆。退待物論矣。上曰。知道。尙鎭曰。掌令安鼎大。入侍避嫌之際。笑語相雜。擧措慌忙。揆以臺體。誠極駭然。請掌令安鼎大罷職。上曰。生疎所致。推考。可也。廷玹曰。請大靜縣爲奴罪人金壽賢。更令王府。設鞫嚴問。依律處斷。上曰。不允。又曰。請爲奴罪人河翼龍金重得。亟令王府。設鞫得情。夬正王法。上曰。不允。又曰。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。上曰。亟停勿煩。又曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。夬正王法。上曰。不允。又曰。請還寢遠竄罪人安兼濟放送之命。仍令王府。設鞫嚴問。期於得情。依律處斷。上曰。亟停勿煩。又曰。請恒善支屬。亟命散配。時謙兄弟。竝投絶島。以嚴隄防。上曰。不允。又曰。請荐棘罪人瑩中。亟令王府。設鞫嚴問。夬施當律。上曰。不允。又曰。請巨濟府絶島安置罪人朴宗集。亟令王府。拿鞫得情。施以當律。上曰。不允。又曰。請減死定配罪人德秀。亟令王府。更加嚴鞫。夬正王法。上曰。不允。又曰。請逆賊尙魯。亟施孥戮之典。上曰。不允。又曰。請物故罪人國榮。亟施孥籍之典。上曰。不允。又曰。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。上曰。不允。又曰。請島配罪人崔光泰金天欽。亟令王府。設鞫得情。夬正典刑。上曰。不允。又曰。請甲山府竄配罪人樂彬。亟令王府。設鞫嚴問。施以當律。上曰。不允。又曰。請義翊。更令王府。設鞫嚴問。期於得情。夬正王法。上曰。亟停勿煩。又曰。請還寢德相應坐諸囚發配之命。仍令牢囚。嚴訊取服。各施當律。上曰。不允。廷玹曰。禁扄淸肅之地。宜飭喧譁。筵席進退之際。惟當整齊。而閤門咫尺。鬧聒有聲。殿庭入侍。班行離次。請當該兵曹堂上及追入備堂蔡弘履。竝推考。上曰。依啓。廷玹曰。正言李延伋。以臣才識鹵莽。言議巽軟。淸朝耳目之任。本自不稱。而薇垣除命。遽下於玉署持被之時。他不暇顧。章皇出肅。今登筵席。笏記露出。有違臺體。致勤聖敎。至有承宣請推之擧。臣於是。滿心慙悚。其何可一刻晏然於臺次乎。引嫌而退。煩閱笏記。殊損筵體。只緣生疎。何可輕遞。請正言李延伋出仕。上曰。依啓。熤曰。臣有區區私懇。敢此仰達矣。親山在不遠之地。而經年不得往省。一日內可以往返。若趁明日。暫爲來往。則實愜私願矣。上曰。卿其依所請往省。可也。上命書榻敎曰。王大妃殿進御人蔘粟米飮。自今日。前方中減白芥子五分煎入。命大臣備局堂上先退。仍命承史退。諸臣以次退出。